ኣምባሳደር ዓንደብርሃን ወልደጊዮርጊስ (ኣብ ጉዳይ ኢትዮ- ኤርትራ ኮሚሽነር ሕቡራት ሃገራት ነበር) ኤርትራን ኢትዮጵያን ጎረባብቲ ጥራሕ ዘይኮናስ ብስልጣነ፣ ባህሊ፣ ታሪኽን ብናይ ሓባር ረብሓን ዝተኣሳሰራ ሃገራት ምዃነን ይገልጽ። "ኣብ ቀርኒ ኣፍሪካ ዝያዳ ዝቀራረባ ሃገራት እየን" ዝብል እቲ ኣምባሳደር "ፕረዚደንት ኢሳያስ፡ ኤርትራ ንጻውዒት ሰላም ኢትዮጵያ ብኣወንታ ከምእትቕበሎ፣ ናብቲ መስርሕ ትግባረ ሰላም ከምእትጽመድን ልኡኻት ካኣ ናብ ኢትዮጵያ ከምዝሰድድን ስለዘፍለጠ ናይ ብሓቂ ኣወንታዊ መልሰ ግብሪ ተዋሂቢሎ ማለት እዩ። መገዲ ሰላም ዘእንፍት ምዕባለ ኮይኑ ይርኣየኒ።" ኢሉ። ክኢላ ኣፈታትሕ ግጭት (ሙሁር ስነ ዕርቂ) ኣቶ ኤልያስ ሃብተስላሰ፡ "ነባሪ ሰላም ክመጽእ እንተኾይኑ ንፖለቲከኛታት ጥራሕ ክግደፍ ዘይኮነ መራሕቲ ሃይማኖት፤ ክኢላታት፡ ማሕበራት ሓፋሽ ዘሳትፈሉ መገዲ ክረአ ኣለዎ" ይብል። ምንጪ ስእሊ, ELIAS እዚ እንተዘይተገይሩ ነባሪ ሰላም ክመጽእ ከምዘይክእልን፤ ብዙሕ ዝተገብረ ግፍዕታት ስለዘሎ ደፊንካዮ ክትከይድ ዝከኣል ከምዘይኮነን'ውን ሓቢሩ። ኣብ ጉዳይ ሰብኣውን ፖለቲካዉን መሰላትን ዝነጥፍ ተንታኒ ፖሎቲካ ቀርኒ ኣፋሪቃ፡ ኣብዱራሕማን ሰይድ ኣቡሃሺም ብወገኑ "ምስ ምምጻእ ሓድሽ ቀዳማይ ሚኒስተር ኢትዮጵያ ዝረኣይ ዘሎ ምዕባለታት ዘሕጉስ ኮይኑ፤ ኣብቲ ዞባ ዓቢይ ኣወንታዊ ለዉጢ ክመጽእ ከም ዝኽእል ዘርኢ ኢዩ።" ክብል የረድእ። "ኤርትራ ነቲ ብኢትዮጵያ ዝተዋህበ ጻዉዒት፡ ኪንዮ ምቕባል ብዘይ ወዓል ሕደር ልኡኻት ክተሰድድ ምዉሳና ናይ ብሓቂ ቅኑዕ መስመር ሒዙ ከምዘሎ የርኢ" ኢሉ። ሞንጎኝነት ካልኦት ሃገራት ክህሉ ባህርያዊ'ኳ እንተኾነ፡ ድሩት ክኸዉንን፡ ዋንነት ናይዚ ዕረቂ ኣብ ኢድ እዘን ክልተ ሃገራት ክኣቱን ኣተሓሳሲቡ። ምንጪ ስእሊ, ABDURAHMAN ቁጠባዊ ትርጉም ድሕሪ ውድቀት ደርጊ ኣብ መንጎ ኤርትራን ኢትዮጵያን ዝነበረ ቁጠባዊ ርክብ ሓያል ዝበሃል ክኸውን እንከሎ፡ ሓደ ሓደ ሙሁራት እቲ ቁጠባዊ ርክብ ዕላዊ ዘይኮነ ኮንፌደሬሽን ዝመስል "ናይ ሓባር ዕዳጋ" ገይሮም ይወስዱዎ። ኣብ መንጎ ክልቲአን ሃገራት ዕርቂ ንክፍጠር ደጋጊሞም ዝጸሓፉ አመሪካዊ ዲፕሎማት ሄርማን ኮህን ጻውዒት ሰላም መንግስቲ ኢትዮጵያ ስዒቡ ኣብ ቀረባ እዋን ኣብ "ኣፍሪካን ኣርጉመንት" ኣብ ዘስፈሩዎ ጽሑፍ፡ ቅድሚ እቲ ኲናት ዝነበረ ቁጠባዊን ንግዳውን ርክባት "ናይ ሓባር ነጻ ዕዳጋ ፈጢሮም ነይሮም" ክብሉ ኣዘኻኺሮም። ብምዃኑ'ውን እቲ ርክብ እንተተማሓይሹ ኣብ መንጎ ክልቲኦም መንግስታት ቀዲሙ ጠመተ ክግበረሉ ዝግባእ ዝበሉዎ ንግዳዊ ርክባት፣ ጻጥታን ደሕንነተን ምዃኑ የስምሩሉ። ብፍላይ ኤርትራ ብ1997 ዓ/ም ናይ ባዕላ ገንዘብ (ናቕፋ) ቅድሚ ምትእትታዋ "ኣብ መንጎ ክልቲአን ሃገራት ዝነበረ ንግዳዊ ርክብ ቀረጽ አልቦን ዝኾነ ክልከላ ዘይብሉ ነይሩ" ይብሉ። ኣምባሳደር ዓንደብርሃን ካኣ "ንክልቲኡ ህዝቢ ብኹሉ መለኪዒታት ናብ ንቡር ዝምድና፤ ፖለቲካዊ ምትሕግጋዝን ቁጠባው ውህደትን ከምርሕ ዘኽእል ምዕባለ'ዩ።" ዝብል እምነት ኣለዎ። ምንጪ ስእሊ, AMB.
